Den tysk-amerikanske illustratøren J. C. Leyendecker (1874–1951) ved staffeliet først på 1900-tallet. Han ble kjent for en mengde dekorative og formsikre plakat-, forside- og reklamemalerier i USA.
**Joseph Christian «J.C.» Leyendecker** (født 23. mars 1874 i Montabaur i det rhinprøyssiske Hessen-Nassau i Det tyske keiserriket, død 25. juli 1951 i New Rochelle i delstaten New York i USA) var en amerikansk maler og illustratør av tysk opprinnelse. 

Han er særlig kjent for sine mange illustrasjoner til plakater, bøker, blader og annonser, og flere motiver er blitt ikoniske i amerikansk populærkultur. Han regnes som en av de største innen sitt fag i USA tidlig på 1900-tallet.

Liv og virke
------------

### Bakgrunn

J.C. Leyendecker utvandret i 1882 fra det tyske Rhinlandet i en alder av åtte år med sine foreldre og sin bror Frank Xavier til Chicago i USA. Han viste tidlig interesse for maleri, og fikk allerede som sekstenåring arbeide i Chicago som kunstmaler og gravør hos J. Manz & Co. Hans første kommersielle oppdrag var 60 Bibel-illustrasjoner for Powers Brothers Company.

Kveldstid tok han undervisning hos John H. Vanderpoel i *Chicago Art Institute*. Så bestemte han seg i 1896 å reise med broren Frank til et to års opphold i Paris dor å ta videreutdannelse ved *Académie Julian* og Académie Colarossi.

### Karriere

J.C. Leyendecker bidro med over 400 forsideillustrasjoner til amerikanske blader mellom 1896 og 1950, og påvirket det visuelle uttrykket i moderne magasiner. 322 av omslagsillustrasjonene hans ble malt til *The Saturday Evening Post*, et populært ukeblad der illustratøren Norman Rockwell siden tok over som folkekjær skildrer av amerikansk hverdagsliv. 

Leyendeckers illustrasjoner viser typisk idealiserte skikkelser i oppstilte positurer. Han ble særlig kjent for malerier av «*the Arrow Collar Man*», vakre, mannlige modeller, i en lang rekke annonser for Arrow, en amerikansk produsent av skjorter og løssnipper. Leyendeckers antydende homoerotiske motiver gjenspeiler hans egen seksualitet. Illustrasjonene er malt med en uanstrengt håndverksdyktighet, med dekorativ og avklart formtegning og sikre, energiske penselstrøk. 

Også broren Frank Xavier Leyendecker (Frank James Leyendecker, 1876–1924) var illustratør. Brødrene Joe og Frank arbeidet med lønnsomme oppdrag i samme studio og levde tidvis et luksuriøst jetsetliv. Frank Leyendecker døde av en overdose etter et langvarig narkotikamisbruk.

* Omslagsillustrasjon til Saturday Evening Post 1917 som viser en patriotisk julenisse med juletre til de amerikanske soldatene i første verdenskrigOmslagsillustrasjon til *Saturday Evening Post* 1917 som viser en patriotisk julenisse med juletre til de amerikanske soldatene i første verdenskrig
* Amerikansk fotballspiller tegna til Saturday Evening PostAmerikansk fotballspiller tegna til *Saturday Evening Post*
* Propagandaplakat der «Lady Liberty» oppfordrer amerikanske speidere til å selge krigsobligasjoner 1918Propagandaplakat der «Lady Liberty» oppfordrer amerikanske speidere til å selge krigsobligasjoner 1918

Referanser
----------

1. ↑   Gemeinsame Normdatei, besøkt 3. mai 2014[Hentet fra Wikidata]
2. 1 2   RKDartists, «Joseph Christian Leyendecker», RKD kunstner-ID 49846[Hentet fra Wikidata]
3. ↑   Internet Speculative Fiction Database, ISFDB forfatter-ID 223992, besøkt 9. oktober 2017[Hentet fra Wikidata]
4. ↑   Find a Grave, oppført som Joseph Christian Leyendecker, Find a Grave 11089743, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 15. desember 2014[Hentet fra Wikidata]
6. ↑   www.illustrationhistory.org, besøkt 23. august 2019[Hentet fra Wikidata]
7. ↑   Benezit Dictionary of Artists, oppført som Joseph Christian Leyendecker, Benezit-ID B00109094, besøkt 9. oktober 2017[Hentet fra Wikidata]
8. ↑   Stedelijk Museum Amsterdam ID 5680-james-c.-leyendecker, besøkt 23. juli 2022[Hentet fra Wikidata]
9. ↑   Museum of Modern Arts online samling, MoMA kunstner-ID 44498, besøkt 4. desember 2019[Hentet fra Wikidata]
10. ↑  Schau, Michael (1974). *J.C. Leyendecker*. Watson-Guptill Publication. s. 14–15. ISBN 0-8230-2757-0.

|  |  |
| --- | --- |
| Oppslagsverk/autoritetsdata | Deutsche Biographie **·** Geni **·** VIAF **·** GND **·** LCCN **·** ISNI **·** SUDOC **·** ULAN **·** NLA **·** NDL **·** KulturNav
 |